หุ้นดิ่งเหวปิดร่วง 17.22 จุด
หุ้นช่วงเช้าปิดที่ระดับ 1,012.64 จุด ลดลง 17.22 จุด(-1.67%)มูลค่าการซื้อขาย 21,023.29 ล้านบาท แนวเดียวกับภูมิภาค, เจอปัจจัยลบใน-นอกประเทศหลายประเด็น
12 พ.ย. 2553

หุ้นช่วงเช้าปิดที่ระดับ 1,012.64 จุด ลดลง 17.22 จุด(-1.67%)มูลค่าการซื้อขาย 21,023.29 ล้านบาท แนวเดียวกับภูมิภาค, เจอปัจจัยลบใน-นอกประเทศหลายประเด็น
นักวิเคราะห์ฯเผยตลาดหุ้นไทยเช้านี้ปรับตัวลงแนวเดียวกับตลาดภูมิภาค เหตุรับปัจจัยลบทั้งใน-นอกประเทศหลายประเด็น อาทิ ที่ก.ล.ต.เข้าตรวจสอบการเก็งกำไรหุ้นที่ร้อนแรง, แบงก์ชาติคุมเข้มภาคอสังหาริมทรัพย์, ช่วงนี้เงินดอลลาร์ฯรีบาวน์ขึ้น อันเนื่องมาจากปัญหาหนี้สินในแถบยุโรป, ตลาดพันธบัตรให้ yield สูงกว่าตลาดหุ้น และหวั่นจีนจะขึ้นดอกเบี้ยหลังตัวเลขเงินเฟ้อสูง ช่วงบ่ายตลาดฯอาจรีบาวน์ในแดนลบ พร้อมให้แนวรับ 1,010 แนวต้าน 1,023 จุด
ตลาดหลักทรัพย์ ปิดตลาดช่วงเช้าวันนี้ที่ระดับ 1,012.64 จุด ลดลง 17.22 จุด(-1.67%)มูลค่าการซื้อขาย 21,023.29 ล้านบาท
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนลบตลอดช่วงเช้า โดยแตะจุดสูงสุดของช่วงเช้าที่ 1,026.40 จุด และแตะจุดต่ำสุดของช่วงเช้าที่ระดับ 1,012.64 จุด
นายคมสันต์ ปรมาภูติ รองผู้จัดการฝ่ายวิเคราะห์หลักทรัพย์ บล.บัวหลวง กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะปรับตัวลง โดยมีปัจจัยลบหลายประเด็นด้วยกัน ทั้งเรื่องที่ก.ล.ต.เข้าตรวจสอบการเก็งกำไรหุ้นที่ร้อนแรงทำให้มีการเบรกตลาดฯได้ส่วนหนึ่ง และเรื่องที่แบงก์ชาติคุมเข้มภาคอสังหาริมทรัพย์ 
อีกทั้งช่วงนี้เงินดอลลาร์ฯมีการรีบาวน์ขึ้น อันเนื่องมาจากปัญหาหนี้สินในแถบยุโรป ทำให้กระแสเงินมีการชะลอการลงทุน นอกจากนี้จะเห็นได้ว่าเวลานี้ตลาดพันธบัตรถูกขายแรงมาก ทำให้ผลตอบแทน(yield)ปรับขึ้นสูงกว่าตลาดหุ้น เพราะส่วนต่างผลตอบแทนมีมากขึ้น ดังนั้นความน่าสนใจหุ้นจึงน้อยลง รวมทั้งตลาดฯยังวิตกเรื่องที่จีนอาจจะปรับขึ้นอัตราดอกเบี้ยภายหลังจากตัวเลขเงินเฟ้อปรับตัวสูงขึ้นมาก
แนวโน้มการลงทุนในช่วงบ่ายนี้ นายคมสันต์ กล่าวว่า ตลาดฯอาจมีการรีบาวน์ขึ้นมาได้บ้างแต่คงจะยังอยู่ในแดนลบ พร้อมให้แนวรับไว้ที่ 1,010 จุด แนวต้าน 1,023 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 1,342.02  ล้านบาท ปิดที่ 327.00  บาท ลดลง   6.00 บาท 
PTTEP   มูลค่าการซื้อขาย 1,208.94  ล้านบาท ปิดที่ 180.50  บาท ลดลง   7.50 บาท
PTL     มูลค่าการซื้อขาย   986.39  ล้านบาท ปิดที่  40.75  บาท ราคาไม่เปลี่ยนแปลง          
PTTAR   มูลค่าการซื้อขาย   938.90  ล้านบาท ปิดที่  34.25  บาท ลดลง   1.25 บาท 
AJ      มูลค่าการซื้อขาย   800.92  ล้านบาท ปิดที่  37.00  บาท เพิ่มขึ้น  1.00 บาท